Realokácia finančných prostriedkov v rámci 
Sektorového operačného programu Priemysel a služby

Projekt Podpora propagácie cestovného ruchu a tvorby informačného systému v rámci Opatrenia 2.3 je realizovaný v prostredí dynamicky sa meniacich podmienok na trhu s produktmi cestovného ruchu, pri ktorých je problematické presne odhadnúť ich skutočné náklady. Štruktúra a spôsob implementácie opatrenia umožňuje flexibilne reagovať na tieto podmienky a zabezpečiť tak dostatočnú efektívnosť vynaložených finančných prostriedkov a dosiahnutie stanovených cieľov, plánovaných hodnôt fyzických ukazovateľov. Prieskumy v oblasti cestovného ruchu potvrdzujú dynamický trend zmeny hlavných distribučných marketingových kanálov. Zvyšuje sa účinnosť predovšetkým elektronických distribučných kanálov a aktivít súvisiacich s modernými technológiami a klesá účinnosť tradičných „neelektronických“ ciest.
Hlavným cieľom SACR je čo najefektívnejšie prezentovať obrovský turistický potenciál Slovenska ako krajiny cestovného ruchu doma aj v zahraničí,  a tým zvyšovať počet prichádzajúcich návštevníkov na Slovensko, ako aj devízové príjmy, ktoré z cestovného ruchu plynú. Ako jeden z nástrojov k dosiahnutiu svojich cieľov využíva SACR Opatrenie 2.3 – Podpora propagácie cestovného ruchu a tvorby informačného systému v rámci SOP PS.  
Zmluva o poskytnutí nenávratného finančného príspevku (ďalej len „NFP“) medzi Ministerstvom hospodárstva SR a SACR na realizáciu opatrenia 2.3 bola uzatvorená v celkovej výške 641 254 256,- Sk. Cieľom Opatrenia 2.3 je prezentácia a propagácia Slovenska ako krajiny cestovného ruchu a vybudovanie a aktualizácia Národného jednotného informačného systému cestovného ruchu (NUTIS). 
V rámci Opatrenia 2.3 čerpá SACR  finančné prostriedky na propagáciu a prezentáciu Slovenska na základe 8 podprojektov, v rámci ktorých sa realizujú jednotlivé aktivity daného projektu. V nadväznosti na schválený plán marketingových a propagačných aktivít SACR bude v rámci Opatrenia 2.3 k 31. 12. 2006 vyčerpaná celková suma vo výške 512 674 872 ,- Sk.

S cieľom zabezpečiť aj v budúcich rokoch dostatočnú prezentáciu Slovenskej republiky ako krajiny cestovného ruchu a maximálne vyčerpanie finančných prostriedkov alokovaných v rámci SOP PS, MH SR navrhuje realokáciu finančných prostriedkov z Opatrenia technická pomoc SOP PS vo výške 2 750 000 EUR (104 500 000,- Sk pri kurze 38 Sk/EUR);

Realokácia finančných prostriedkov z Opatrenia technická pomoc je navrhovaná na základe nasledujúcich skutočností:
-	v rámci Opatrenia technická pomoc SOP PS je alokovaných 14 112 997 EUR, t.j. 536,3 mil. Sk pri kurze 38 Sk/EUR;
-	z alokovaných finančných prostriedkov bolo k 31. 8. 2006 vyčerpaných len 58,61 mil. Sk, pričom k 31. 8. 2006 boli predložené ďalšie žiadosti o platbu vo výške 31,97 mil. Sk;
-	predpokladané čerpanie finančných prostriedkov Opatrenia technická pomoc SOP PS do konca roku 2007 na základe podkladov predložených oprávnenými útvarmi MH SR, jednotlivými Sprostredkovateľskými orgánmi pod Riadiacim orgánom (ďalej len „SO/RO“), Ministerstvom financií SR a vyššími územnými celkami (ďalej len „VÚC“) je vo výške 341,2 mil. Sk;
-	z uvedeného vyplýva, že v rámci Opatrenia technická pomoc SOP PS hrozí reálne nevyčerpanie finančných prostriedkov vo výške cca 104,5 mil. Sk, ktoré navrhujeme realokovať do opatrenia 2.3 SOP PS;
-	v rámci Opatrenia technická pomoc SOP PS a opatrenia 2.3  je rovnaké percento spolufinancovania z jednotlivých zdrojov, t.j. 75 % ERDF a 25 % štátny rozpočet, čím nedôjde k narušeniu intenzít pomoci v rámci jednotlivých opatrení SOP PS;
-	úroveň verejných zdrojov SOP PS zostáva na rovnakej úrovni vo výške 235 866 703, - EUR;
-	v prípade realokácie z technickej pomoci SOP PS do Opatrenia 2.3 je nevyhnutné zmeniť rozhodnutie Európskej komisie (ďalej len „EK“) k SOP PS (dochádza k úprave finančného plánu priority 2). Vzhľadom ku skutočnosti, že EK má časový priestor na schválenie rozhodnutia do 6 mesiacov, sa RO pre SOP PS s cieľom zabezpečiť vyčerpanie alokovaných finančných prostriedkov v čo najkratšom čase rozhodlo danú realokáciu predložiť na Monitorovací výbor pre SOP najneskôr 30. septembra 2006.

Realokácia finančných prostriedkov z Opatrenia technická pomoc do Opatrenia 2.3 SOP PS prispeje k vyššiemu napĺňaniu jeho indikátorov a bude mať pozitívny vplyv na zvýšenie znalosti o Slovenskej republike ako turistickej destinácii.  

Realokáciou dochádza k úprave váh technickej pomoci SOP PS, priority 2 SOP PS a jednotlivých opatrení v rámci priority 2 SOP PS nasledovne:

Priorita | 2. | Rozvoj cestovného ruchu | 43,21 % z SOP PS
Opatrenie | 2.1 | Podpora budovania a rekonštrukcie infraštruktúry cestovného ruchu | 48,42% z priority 2
Opatrenie | 2.2 | Podpora podnikateľských aktivít cestovného ruchu | 29,05% z priority 2
Opatrenie | 2.3 | Podpora propagácie cestovného ruchu a tvorby informačného systému | 22,53% z priority 2
| | Technická pomoc (pre obidve priority) a pre feasibility štúdie | 5,64% z prostriedkov ERDF alokovaných na SOP PS

Detailný rozpis navrhovanej úpravy finančných položiek podľa jednotlivých podprojektov Opatrenia 2.3 bude v zmysle nastavených postupov schvaľovania projektu PPCR NUTIS predmetom samostatného materiálu predloženého do Porady vedenia MH SR. 

Aktuálny stav čerpania finančných prostriedkov v rámci Opatrenia „technická pomoc“ a predpokladané výdavky  na  oprávnené aktivity v Sk pri kurze 38 Sk/EUR

Členenie 
Opatrenia technická pomoc

rozpočet Opatrenia technická pomoc

vyčerpané finančné prostriedky (vrátané žiadostí v procese schvaľovania)

plánované aktivity v rámci Opatrenia technická pomoc

zostatok finančných prostriedkov

Limitovaná technická pomoc | 178 560 176, 00 | 68 160 000,00 | 110 400 176,00 | 0,00
Nelimitovaná technická pomoc | 357 733 710, 00 | 22 421 000,00 | 230 812 710,00 | 104 500 000,00
Technická pomoc spolu v SK | 536 293 886, 00 | 90 581 000, 00 | 341 212 886,00 | 104 500 000,00